Το ***Ράδιο αρβύλα*** είναι ο τίτλος σατιρικής βραδινής τηλεοπτικής εκπομπής που προβάλλεται στον ΑΝΤ1 όπου ήταν αρχικά για μια δεκαετία (2008-2018) και ύστερα από το Νοέμβριο του 2021, ενώ προβαλλόταν το 2019 στον ΣΚΑΪ, το 2020 στο YouTube και το 2021 στο OPEN. Κύριοι παρουσιαστές είναι ο Αντώνης Κανάκης και ο Γιάννης Σερβετάς, ενώ στη συμπαρουσίαση είναι μαζί τους, ο Χρήστος Κιούσης και, μέχρι το 2021, ο Στάθης Παναγιωτόπουλος. Επίσης σε πολλά βιντεάκια παρουσιάζονται ο Στάθης Ροσσόλυμος (ένας από τους οπερατέρ) και ο φλορ μάνατζερ (βοηθός σκηνοθέτη στο πλατό της εκπομπής) Κώστας Κωστόπουλος.

Περιγραφή
---------

Η εκπομπή αρχικά ξεκινούσε με ένα ανέκδοτο από τον Παναγιωτόπουλο που δεν θεωρούταν αστείο. Αμέσως μετά παρουσιάζονται βίντεο από διάφορα γεγονότα που έχουν συμβεί, για τα οποία υπάρχουν και παρουσιάζονται σατιρικά βίντεο (κωμικά σκετς, παρωδίες κ.λπ.) τα οποία έχουν φτιάξει οι συντελεστές της εκπομπής. Αρκετές φορές οι συνεργάτες της εκπομπής αλλάζουν τις φωνές ή μιμούνται τις φωνές που ακούγονταν στα αρχικά βίντεο ή μιλούν ξένες γλώσσες.

Η εκπομπή έκλεινε με την παρουσίαση ενός τραγουδιού που ερμήνευαν ζωντανά στο στούντιο διάφοροι προσκεκλημένοι καλλιτέχνες και συγκροτήματα, συνήθως νέα ονόματα στο χώρο του εναλλακτικού, της ροκ, της χιπ χοπ κ.λπ. Κατά καιρούς φιλοξενήθηκαν και αναγνωρισμένοι καλλιτέχνες, όπως ο Βασίλης Παπακωνσταντίνου, ο Βαγγέλης Γερμανός, η Ελένη Δήμου, ο Μανώλης Φάμελλος, ο Χρήστος Δάντης, η Γλυκερία, κ.λπ. καθώς και ξένα συγκροτήματα τα οποία επισκέπτονται την Ελλάδα για εμφανίσεις.

Επισκόπηση
----------

| Κύκλος | Κανάλι | Επεισόδια | Α' Προβολή |
| --- | --- | --- | --- |
| Πρεμιέρα κύκλου | Φινάλε κύκλου |
| **1** | ΑΝΤ1 | 54 | 14 Απριλίου 2008 | 27 Ιουνίου 2008 |
| **2** | 45 | 6 Οκτωβρίου 2008 | 10 Ιουνίου 2009 |
| **3** | 141 | 5 Οκτωβρίου 2009 | 3 Ιουνίου 2010 |
| **4** | 96 | 11 Οκτωβρίου 2010 | 1 Ιουνίου 2011 |
| **5** | 90 | 24 Οκτωβρίου 2011 | 30 Μαΐου 2012 |
| **6** | 65 | 29 Οκτωβρίου 2012 | 4 Ιουνίου 2013 |
| **7** | 26 | 11 Νοεμβρίου 2013 | 2 Ιουνίου 2014 |
| **8** | 24 | 17 Νοεμβρίου 2014 | 8 Ιουνίου 2015 |
| **9** | 24 | 23 Νοεμβρίου 2015 | 6 Ιουνίου 2016 |
| **10** | 15 | 21 Νοεμβρίου 2016 | 5 Ιουνίου 2017 |
| **11** | 22 | 27 Νοεμβρίου 2017 | 4 Ιουνίου 2018 |
| **12** | ΣΚΑΪ | 16 | 4 Φεβρουαρίου 2019 | 27 Μαΐου 2019 |
| **13** | YouTube | 8 | 16 Μαρτίου 2020 | 11 Μαΐου 2020 |
| **14** | OPEN | 93 | 11 Ιανουαρίου 2021 | 27 Μαΐου 2021 |
| **15** | ΑΝΤ1 | 78 | 8 Νοεμβρίου 2021 | 14 Απριλίου 2022 |
| **16** | 65 | 17 Οκτωβρίου 2022 | 6 Απριλίου 2023 |
| **17** | 59 | 6 Νοεμβρίου 2023 | 25 Απριλίου 2024 |

Ιστορικό
--------

Η εκπομπή ξεκίνησε να προβάλλεται στις 14 Απριλίου 2008 από Δευτέρα έως Παρασκευή στις 17:45. Ο Αντώνης Κανάκης και ο Γιάννης Σερβετάς ήταν οι κύριοι παρουσιαστές, ενώ στην παρουσίαση συμμετείχαν ο Χρήστος Κιούσης και ο Στάθης Παναγιωτόπουλος. Η τετράδα παρέμεινε μέχρι και το 2021 όταν απομακρύνθηκε ο Παναγιωτόπουλος. Η εκπομπή σατίριζε την πολιτική επικαιρότητα και όχι μόνο, ενώ παράλληλα συζητούνταν και διάφορα κοινωνικά θέματα όπως η αποποινικοποίηση της κάνναβης και η αστυνομική βία. Από τις 15 Μαΐου 2008 εντάχθηκε και ζωντανή μουσική, αρχικά στην έναρξη των εκπομπών και αργότερα στην λήξη. Τον Οκτώβριο του 2008 επέστρεψε στην ίδια ώρα, αλλά πιο ανανεωμένη, με προσθήκες όπως η στήλη *Top Επικαιρότητας* (μια σειρά από βίντεο από εκπομπές, αλλά και από τις ειδήσεις που σχολιάζονταν από το πάνελ της εκπομπής) και τη στήλη με τα *Ιντερνετικά* (βίντεο που τηλεθεατές έστελναν στην εκπομπή κυρίως από το διαδίκτυο), που παρουσίαζαν η Ευγενία Σαμαρά και η Χριστίνα Μουστάκα, οι οποίες αργότερα, το 2013 έφυγαν από την εκπομπή.

Από τις 4 Ιανουαρίου 2010, η εκπομπή μετακινήθηκε στις 23:00 το βράδυ. Τη σεζόν 2010-2011, η εκπομπή προβαλλόταν μόνο Δευτέρα έως Τετάρτη. Από τον Οκτώβριο του 2011 μέχρι τον Δεκέμβριο του 2012 προβαλλόταν από Δευτέρα έως Τετάρτη. Από τον Ιανουάριο μέχρι τον Ιούνιο του 2013 προβαλλόταν κάθε Δευτέρα και Τρίτη. Από το 2013 μέχρι το 2016 προβαλλόταν μόνο κάθε Δευτέρα στις 23:15. Τη σεζόν 2016-2017 η εκπομπή προβαλλόταν κάθε δύο εβδομάδες.

Από τον Νοέμβριο του 2017 μέχρι τον Μάρτιο του 2018, προβλήθηκε μόνο ένα επεισόδιο. Από τις 5 Μαρτίου 2018, η εκπομπή προβαλλόταν κάθε Δευτέρα και Τρίτη στις 00:15. Στις 21 Απριλίου 2018 προβλήθηκε ένα ειδικό επετειακό επεισόδιο για τα 10 χρόνια της εκπομπής. Όμως, εντάσεις μεταξύ των ιθυνόντων της εκπομπής και του καναλιού, οδήγησαν στο τέλος προβολής της εκπομπής στον ΑΝΤ1 και στη μετακίνησή της στον ΣΚΑΪ.

Ο 12ος κύκλος έκανε πρεμιέρα στις 4 Φεβρουαρίου 2019 και το τελευταίο επεισόδιο προβλήθηκε στις 27 Μαΐου 2019 στον τηλεοπτικό σταθμό ΣΚΑΪ. Παρόλα αυτά, συγκρούσεις με το κανάλι σχετικά με την προβολή του επόμενου κύκλου οδήγησαν στη λήξη του συμβολαίου με τον ΣΚΑΪ και την αναμενόμενη πρεμιέρα που έγινε στις 16 Μαρτίου 2020 στο επίσημο κανάλι τους στο YouTube μέχρι τις 11 Μαΐου 2020 που έγινε η τελευταία εκπομπή.

Στις αρχές του 2021 η εκπομπή μετακινήθηκε στο OPEN της οποίας ο 14ος κύκλος ξεκίνησε στις 11 Ιανουαρίου και προβαλλόταν καθημερινά ζωντανά στις 20:00 έως τις 27 Μαΐου όπου προβλήθηκε η τελευταία εκπομπή του κύκλου ενώ τον Νοέμβριο της χρονιάς εκείνης επανήλθαν στο αρχικό τους κανάλι τον ΑΝΤ1 από όπου ξεκίνησαν και προβάλλεται Δευτέρα με Πέμπτη ζωντανά στις 20:00.

Στις 13 Δεκεμβρίου 2021, ανακοινώθηκε η απόλυση του Στάθη Παναγιωτόπουλου από την εκπομπή, έπειτα από καταγγελίες για εκδικητική πορνογραφία και σεξουαλική παρενόχληση ανηλίκων.

Κριτική
-------

Η εκπομπή έχει επικριθεί, μεταξύ άλλων, από τον Κώστα Πρέκα για το περιεχόμενό της.

Εξωτερικοί σύνδεσμοι
--------------------

* Επίσημη ιστοσελίδα Ράδιο Αρβύλα - Βινύλιο
* Το Ράδιο Αρβύλα από το επίσημο κανάλι στο YouTube
* Το Ράδιο Αρβύλα από το επίσημο κανάλι στο Vimeo
* Το Ράδιο Αρβύλα από την επίσημη ιστοσελίδα του ΑΝΤ1
* Το Ράδιο Αρβύλα από την επίσημη ιστοσελίδα του OPEN

Παραπομπές
----------

1. ↑   *Η επίσημη ανακοίνωση του ANT1 για την απομάκρυνση του Στάθη Παναγιωτόπουλου!*, 2021-12-13, ανακτήθηκε στις 2023-03-14
2. ↑  Τραγούδι τίτλων Ράδιο Αρβύλα!
3. ↑  Ο Βασίλης Παπακωνσταντίνου στο "Ράδιο Αρβύλα"
4. ↑  Θέμα: ράδιο αρβύλα αφιέρωμα στην αποποινικοποίηση της ινδικής κάνναβης
5. ↑  «Ράδιο Αρβύλα: Κάθε πότε θα προβάλλεται η εκπομπή; (video)». *E-Daily.gr*. Ανακτήθηκε στις 14 Μαρτίου 2023.
6. ↑   *Η επιστροφή των Ράδιο Αρβύλα και η ανακοίνωση του Αντώνη Κανάκη*, 2017-01-24, ανακτήθηκε στις 2023-03-14
7. ↑  «Τέλος οι «Ράδιο Αρβύλα»». *NewsIT*. 6 Σεπτεμβρίου 2017. Ανακτήθηκε στις 14 Μαρτίου 2023.
8. ↑  IEFIMERIDA.GR, NEWSROOM (6 Σεπτεμβρίου 2017). «Ανατροπή με το Ράδιο Αρβύλα -Τι θα γίνει τελικά με τη δημοφιλή εκπομπή του ΑΝΤ1». *iefimerida.gr*. Ανακτήθηκε στις 14 Μαρτίου 2023.
9. ↑  «Ανατροπή με το Ράδιο Αρβύλα: Τι πραγματικά συμβαίνει με την εκπομπή του Αντώνη Κανάκη». *ProtoThema*. 6 Σεπτεμβρίου 2017. Ανακτήθηκε στις 14 Μαρτίου 2023.
10. ↑  «Οι «Ράδιο Αρβύλα» το 'παν και το 'καναν - Στον αέρα το πρώτο teaser της διαδικτυακής εκπομπής, όλο GNTM». *iefimerida.gr*. 31 Ιανουαρίου 2020.
11. ↑  «Στο Open πήγε το «Ράδιο Αρβύλα»». *e-tetradio.gr*. 10 Δεκεμβρίου 2020.
12. ↑  «Επιστρέφουν «Ράδιο Αρβύλα» και «Βινύλιο» – «Κλείδωσαν» στο OPEN». *dailymedia.com.gr*. 10 Δεκεμβρίου 2020.
13. ↑  «Τέλος ο Στάθης Παναγιωτόπουλος από το Ράδιο Αρβύλα - Οι καταγγελίες για διαρροή πορνογραφικού υλικού και οι ανακοινώσεις του Αντώνη Κανάκη». *NewsIT*. 13 Δεκεμβρίου 2021. Ανακτήθηκε στις 13 Δεκεμβρίου 2021.
14. ↑  Πρέκας: Οι Ράδιο Αρβύλα είναι αλήτες!